ກອງປະຊຸມສຸດຍອດກ່ຽວກັບການປັບຕົວໃຫ້ແທດເໝາະກັບການປ່ຽນແປງຂອງດິນຟ້າອາກາດ 2021 (CAS 2021) ໄຂຂຶ້ນໃນວັນທີ 26 ມັງກອນຕາມຮູບແບບທາງອອນລາຍ ໂດຍລັດຖະບານ ໂຮນລັງຈັດຕັ້ງ. ເຂົ້າຮ່ວມກອງປະຊຸມມີການນຳທົ່ວໂລກຄື ທ່ານ ເລຂາທິການໃຫຍ່ ສປຊ Antonio Guteres , ທ່ານນາຍົກລັດຖະມົນຕີ ໂຮນລັງ Mark Rutte, ທ່ານ ນາຍົກລັດຖະມົນຕີ ອັງກິດ Boris Johnson, ທ່ານນາງນາຍົກລັດຖະມົນຕີ ເຢຍລະມັນ Angela Merkel…ເຊິ່ງໄດ້ປຶກສາຫາລືກ່ຽວກັບ 11 ຫົວຂໍ້ໃຫຍ່ນັ້ນແມ່ນບັນຫານ້ຳ, ກະສິກຳ ແລະ ຮັບປະກັນຄວາມໝັ້ນຄົງດ້ານສະບຽງອາຫານ…ກອງປະຊຸມປຸກລະດົມໂຄງການກະທຳກ່ຽວກັບການປັບຕົວໃຫ້ແທດເໝາະກັບການປ່ຽນແປງຂອງດິນຟ້າອາກາດແຕ່ປັດຈຸບັນຮອດປີ 2030 ໃນທົ່ວໂລກ.
ກ່າວຄຳເຫັນທີ່ກອງປະຊຸມ, ທ່ານນາຍົກລັດຖະມົນຕີ ຫງວຽນຊວັນຟຸກ ໄດ້ເນັ້ນໜັກວ່າ: ແມ່ນໜຶ່ງໃນບັນດາປະເທດຖືກຜົນສະທ້ອນຢ່າງໜັກໜ່ວງທີ່ສຸດຈາກການປ່ຽນແປງຂອງດິນຟ້າອາກາດ, ຫວຽດນາມໃຫ້ຄຳໝັ້ນສັນຍາ ຈະເພີ່ມທະວີຄວາມທົນທານ ແລະ ຍົກສູງກຳລັງຄວາມສາມາດໃນການປັບຕົວໃຫ້ແທດເໝາະກັບການປ່ຽນແປງຂອງປະຊາຄົມ, ບັນດາພາກສ່ວນເສດຖະກິດ ແລະ ຊີວະນາໆພັນ, ຫຼຸດຜ່ອນຄວາມສ່ຽງຈາກໄພທຳມະຊາດ ແລະ ຄວາມເສຍຫາຍໂດຍການປ່ຽນແປງຂອງດິນຟ້າອາກາດກໍ່ຂຶ້ນ, ປະສົມການປັບຕົວໃຫ້ແທດເໝາະກັບການປ່ຽນແປງຂອງດິນຟ້າອາກາດເຂົ້າລະບົບຍຸດທະສາດ, ວາງແຜນກຳນົດແຫ່ງຊາດ, ການລົງທຶນພັດທະນາແຫຼ່ງຊັບພະຍາກອນມະນຸດ, ເພີ່ມທະວີການຄົ້ນຄ້ວາວິທະຍາສາດ, ພັດທະນາ ແລະ ນຳໃຊ້ເຕັກໂນໂລຢີທີ່ທັນສະໄໝ. ລັດຖະບານ ຫວຽດນາມ ຖືການອີງໃສ່ປະຊາຊົນ, ການຮ່ວມມືກະທຳຂອງປະຊາຊົນແມ່ນພື້ນຖານໃຫ້ແກ່ການພັດທະນາບັນດາໂຄງການ, ການເຄື່ອນໄຫວປັບຕົວໃຫ້ແທດເໝາະກັບການປ່ຽນແປງຂອງດິນຟ້າອາກາດ ຢ່າງມີໄຊ. ເຖິງວ່າ ຫວຽດນາມໄດ້ມານະພະຍາຍາມຈົດສຸດຄວາມສາມາດຂອງຕົນ ແຕ່ຄວາມສາມາດບົ່ມຊ້ອນດ້ານເສດຖະກິດ ໃນປັດຈຸບັນພຽງແຕ່ຕອບສະໜອງໄດ້ 30% ຄວາມຕ້ອງການຂອງການປັບຕົວໃຫ້ແທດເໝາະກັບການປ່ຽນແປງຂອງດິນຟ້າອາກາດແຫ່ງຊາດ, ໃນໄລຍະ 2021 – 2030 ຕ້ອງລະດົມເງິນເປັນຈຳນວນ 35 ຕື້ USD. ໃນໂອກາດນີ້, ຫວຽດນາມ ມີຄວາມຫວັງສືບຕໍ່ຮັບຄວາມຮ່ວມເດີນທາງ, ໜູນຊ່ວຍຈາກປະຊາຄົມສາກົນໃນການປັບຕົວໃຫ້ແທດເໝາະກັບການປ່ຽນແປງຂອງດິນຟ້າອາກາດ.
ທ່ານກ່າວວ່າ: ທີໜຶ່ງແມ່ນ ຕ້ອງຍົກສູງກຳລັງຄວາມສາມາດປັບຕົວໃຫ້ແທດເໝາະກັບປະຊາຄົມ, ການເຂົ້າຮ່ວມຂອງ ປະຊາຊົນທຸກຄົນ, ເພີ່ມທະວີຄວາມສາມາດໃນການທົດທານຂອງທຸກຂະແໜງ ແລະ ຂົງເຂດຕໍ່ບັນດາການກະທຳຫຍໍ້ທໍ້ ຂອງການປ່ຽນແປງດິນຟ້າອາກາດ. ທີສອງ ແມ່ນການປັບຕົວໃຫ້ແທດເໝາະກັບສະພາບການປ່ຽນແປງຂອງດິນຟ້າອາກາດ ຕ້ອງຕິດພັນກັບການພັດທະນາແບບຍືນຍົງ, ຄວາມສະເໝີພາບ, ລົບລ້າງຄວາມອຶດຫິວ, ຫຼຸດຜ່ອນຄວາມທຸກຍາກ ແລະ ບໍ່ປະໃຫ້ຜູ້ໃດຖືກຕົກຢູ່ທາງຫຼັງ. ທີສາມແມ່ນ ເພີ່ມທະວີການຊ່ວຍເຫຼືອສາກົນໃຫ້ແກ່ບັນດາປະເທດພວມພັດທະນາກ່ຽວກັບດ້ານການເງິນ ແລະ ເຕັກໂນໂລຢີ ເພື່ອຮັບໃຊ້ການປ່ຽນແປງຂອງດິນຟ້າອາກາດ. ທີສີ່ແມ່ນ, ຊຸກຍູ້ສາຍພົວພັນຮ່ວມມືກັບຫຼາຍຄູ່ຮ່ວມມື, ສົ່ງເສີມ, ດຶງດູດວິສາຫະກິດ, ນັກວິທະຍາສາດ, ວົງຄະນະຍາດຊຸມຊົນ ແລະ ບັນດາອົງການຈັດຕັ້ງບໍ່ຂຶ້ນກັບລັດຖະບານ ເຂົ້າຮ່ວມບັນດາການເຄື່ອນໄຫວຮັບມືກັບການປ່ຽນແປງຂອງດິນຟ້າອາກາດ.
ທ່ານນາຍົກລັດຖະມົນຕີຫງວຽນຊວັນຟຸກ ໄດ້ເນັ້ນໜັກວ່າ: ຫວຽດນາມສືບຕໍ່ຕັ້ງໜ້າເຂົ້າຮ່ວມບັນດາຄວາມມານະພະຍາຍາມລວມຂອງປະຊາຄົມສາກົນ ເພື່ອແນໃສ່ຫັນສິ່ງທ້າທາຍຈາກການປ່ຽນແປງຂອງດິນຟ້າອາກາດ ກາຍເປັນໂອກາດພັດທະນາແບບຍືນຍົງໃຫ້ແກ່ທຸກຄົນ.
ບຸນຄົງ